Собранието на Комората на извршители на Република Македонија врз основа на член 77 став 1 точка а) од Законот за извршување (Службен весник на РМ бр.72 од 12.04.2016 година) на седницата на вонредното собрание одржана на 20.06.2016 година во Скопје, година, донесе

КОДЕКС ЗА ПРОФЕСИОНАЛНА ЕТИКА НА ИЗВРШИТЕЛИТЕ

Член 1

 Кодексот за професионална етика на извршителите (во понатамошниот текст ,,Кодексот”) претставува збир на пишани стандарди за однесување и постапување на извршителите во рамки на вршење на својата дејност, односно во процесот на примена на Законот за извршување. Извршителите се должни Кодексот да го применуваат.

Кодексот соодветно го применуваат и замениците извршители, помошниците, вработените во канцеларијата на извршителот и вработените во Комората на извршители на Република Македонија (во понатамошниот текст ,,Комората”).

 Стандардите се во согласност со стандардите и начелата на професионална етика на земјите членки на Меѓународната унија на судски извршители во кои е воведен систем на приватно извршување и се прилагодени на условите и потребите во Република Македонија.

Член 2

 Извршителот и заменикот извршител за однесување и постапување спротивно на одредбите на овој Кодекс одговараат дисциплински согласно член 57 став 1 и 3 од Законот за извршување.

 Помошниците, вработените во канцеларијата на извршителот и вработените во Комората на извршители на Република Македонија за однесување и постапување спротивно на одредбите на овој Кодекс сносат морална одговорност.

Член 3

Извршителот е должен стручно и совесно да ги применува одредбите на Законот за извршување и подзаконските акти и да се однесува на начин што ќе го штити и придонесува за угледот на професијата извршител и на Комората на извршители на Република Македонија и ќе ги подобрува односите помеѓу извршителите.

Извршителот ја извршува својата работа самостојно, независно, непристрасно, без предрасуди, ослободен од било какви нерелавантни влијанија, барања, притисоци, закани.

Извршителот не смее престижот на дејноста извршител да ја искористи за унапредување на своите приватни интереси, како средство за влијание за остварување интереси, ниту како средство за закана.

Извршителот презема чекори за унапредување на своето знаење, вештини и лични квалитети, согласно Програмата за едукација.

 Член 4

Извршителот е должен во однесувањето спрема:

 а) јавноста

– да истапува покажувајќи афирмација и уважување на дејноста извршител, афирмација на работата на Комората и на другите извршители, да изгледа уредно, да зборува јасно, да не се однесува навредливо, да биде трпелив, достоинствен и учтив;

* своите медиумски настапи да ги изведува во координација со Комората на извршители на Република Македонија;

 - да не се рекламира.

б) Комората

- да одговори навремено на барањата на Комората;

- да не одбие задача доверена од Комората без соодветна причина;

- да ја извести Комората за сознание дека некој од извршителите постапува спротивно на Кодексот;

в) извршителите

- да негува колегијален и искрен однос, соработка, да споделува информации важни за дејноста;

- да не придонесува за постоење на нелојална конкуренција со ветување и давање награда или друга корист на доверител или на трети лица за поднесување на барање за извршување.

г) вработените кај извршителот

- да им овозможи пристап до предметите, прописите и материјалите за работа;

- да придонесува за стручно дооспособување на кадарот со споделување знаења, овозможување учество на семинари, обуки и други едукативни настани од областа;

- да ги обучи за начинот на постапување во случај на комуникација со агресивни лица и при друг безбедносен ризик;

- да поттикнува соработка и тимски дух.

д) странките во извршувањето

- да ги почитува странките и нивното достоинство;

- на писмено барање на странките во примерен рок да обезбеди информација по однос на извршувањето;

- да не дава погрешни информации;

- странките да ги информира за евентуално настанување на нови трошоци и за висината на трошоците кога странките предлагаат преземање нови дејства во извршувањето;

- да има определено приемно време за странки во кое приемно време ќе биде достапен;

- во случај на незадоволство на странката да ја информира за нејзините права;

- во случај на попис да внимава да не попише предмети коишто очигледно не се сопственост на должникот физичко лице (детска опрема и играчки, опрема за инвалидизирани лица – ако должникот не е инвалидизирано лице и слично);

- за странките со телесен инвалидитет на нивно барање да обезбеди соодветен пристап до канцеларијата;

- за странките со оштетен вид на нивно барање списите што ги изготвува извршителот да ги обезбеди изготвени во соодветен поголем фонт или во браево писмо, во соработка со надлежна институција;

- да не се однесува дискриминирачки спрема странките по однос на пол, возраст, раса, етничка припадност, религиозна определба, сексуална оријентација, економска состојба и слично;

- информациите за странките добиени при извршувањето ќе ги чува како тајна и нема да ги искористи спротивно на потребите на извршувањето.

Член 5

За доследна примена на Кодексот се грижи Комората.

За усмени или писмени сознанија за повреда на Кодексот од

страна на изршителите Комората постапува според одредбите за дисциплинска одговорност од Законот за извршување.

Член 6

Овој Правилник влегува во сила со денот на негово објавување на веб страната на Комората а ќе започне со примена со денот на примена на Законот за извршување (Службен весник на РМ бр. 72 од 12.04.2016 година).

 Комора на извршители

 на Република Македонија

 Претседател

 Извршител Зоран Петрески